Ehdotus NEUVOSTON PÄÄTÖS AKT–EU-kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä annetun päätöksen 2011/492/EU kumoamisesta /* COM/2015/075 final - 2015/0039 (NLE) */





PERUSTELUT Euroopan unioni päätti 31. tammikuuta 2011 aloittaa Guinea-Bissaun tasavallan kanssa neuvottelut tarkistetun Cotonoun sopimuksen 96 artiklan mukaisesti.[1] Päätös tehtiin 1. huhtikuuta 2010 toteutuneiden tapahtumien johdosta. Kyseisenä päivänä ryhmä kapinoivia sotilaita pidätti asevoimien apulaisesikuntapäällikkö, kenraali Antonio Indjain käskystä esikuntapäällikkö José Zamora Indutan sekä Guinea-Bissaun pääministerin Carlos Gomez Juniorin. Kapina ja sen pääasiallisten yllyttäjien nimittäminen sen jälkeen korkeisiin armeijan virkoihin ovat Cotonoun sopimuksen 9 artiklassa tarkoitettujen olennaisten osien erityisen vakavia ja ilmeisiä rikkomisia (eritoten demokraattisten periaatteiden kunnioittamista), ja kyseessä on sopimuksen 96 artiklan 2 kohdan b alakohdassa tarkoitettu erityisen kiireellinen tapaus. Tästä syystä Guinea-Bissaun viranomaisille lähetettiin 2. helmikuuta 2011 kirje, jossa heidät kutsutaan neuvotteluihin. Ensimmäisissä neuvotteluissa, jotka pidettiin Brysselissä 29. maaliskuuta 2011, Guinea-Bissau antoi seuraavat sitoumukset: · maaliskuun ja kesäkuun 2009 murhiin liittyvien tutkintatoimien ja oikeudenkäyntien toteuttaminen ja niiden loppuunsaattaminen täysin riippumattomasti ja asianmukaisissa aineellisissa ja turvallisuuteen liittyvissä oloissa, · turvallisuusalan uudistuksen tehokas täytäntöönpano kansallisen parlamentin hyväksymän strategian ja Euroopan unionin yhteisen turvallisuus- ja puolustuspolitiikan (YTPP) alan operaation tuella laaditun lainsäädäntöpaketin perusteella, · armeijan rakenteen uudistaminen sen varmistamiseksi, että korkeisiin komentotehtäviin nimitetään henkilöitä, jotka eivät ole osallistuneet perustuslain vastaisiin tai laittomiin toimiin tai väkivallantekoihin, turvallisuusalan uudistusta koskevan Afrikan valtioiden talousyhteisön ECOWASin etenemissuunnitelman päätelmien ja suositusten mukaisesti, · yhdessä ECOWASin, portugalinkielisten maiden yhteisön CPLP:n ja/tai muiden kumppanien tuella käynnistettävän turvallisuusalan uudistusta ja poliittisten toimijoiden turvaamista tukevan asiantuntijaryhmän hyväksyminen ja avustaminen, · kansallisten toimintasuunnitelmien laatiminen, hyväksyminen ja tehokas täytäntöönpano turvallisuusalan uudistuksen täytäntöön panemiseksi ja huumekaupan torjumiseksi, · siviili- ja sotilashenkilökunnan hallinnon ja rahoituksen parantaminen sekä toimenpiteet rahanpesun torjumiseksi. Euroopan unioni päätti hyväksyä 18. heinäkuuta 2011 annetulla neuvoston päätöksellä 2011/492/EU aiheelliset toimenpiteet, joilla varmistetaan edellä mainittujen sitoumusten toteuttaminen, mukaan lukien keskinäisten sitoumusten toteuttamisjärjestys, jota noudattamalla EU:n yhteistyö Guinea-Bissaun kanssa voidaan vähitellen käynnistää uudelleen. Presidentti Malam Bacai Sanhén kuolemaa tammikuussa seuranneiden presidentinvaalien ensimmäisen kierroksen jälkeen 12. huhtikuuta 2012 asevoimien jäsenet toteuttivat vallankaappauksen, jonka yhteydessä väliaikainen presidentti ja pääministeri pidätettiin. Koska neuvoston päätöksessä 2011/492/EU esitettyjen sitoumusten täytäntöönpanossa ei tapahtunut edistystä, aiheellisia toimenpiteitä jatkettiin 19. heinäkuuta 2013 saakka 16. heinäkuuta 2012 annetulla neuvoston päätöksellä 2012/387/EU ja edelleen 19. heinäkuuta 2014 saakka 15. heinäkuuta 2013 annetulla neuvoston päätöksellä 2013/385/EU. Parlamentti- ja presidentinvaalit järjestettiin 13. huhtikuuta ja 18. toukokuuta 2014 ja ne olivat kaikkien kansainvälisten vaalitarkkailijoiden, myös EU:n vaalitarkkailuvaltuuskunnan, mukaan vapaat ja uskottavat. Tämän jälkeen päätöksen 2011/492/EU voimassaoloa jatkettiin 14. heinäkuuta annetulla neuvoston päätöksellä 2014/492/EU. Sillä keskeytettiin kuitenkin aiheellisten toimenpiteiden soveltaminen, jotta EU voisi tukea demokraattisesti valittuja viranomaisia niiden pyrkimyksissä vahvistaa demokraattisia instituutioita, aikaansaada kansallinen sovinto ja edistää sosioekonomista kehitystä Guinea-Bissaussa. Neuvoston päätöksessä 2011/492/EU vahvistetaan, että 96 artiklan mukaisia aiheellisia toimenpiteitä tarkastellaan uudelleen kuuden kuukauden välein. Osana tätä uudelleentarkastelua Euroopan ulkosuhdehallinto ja komission yksiköt tekivät 13.–15. tammikuuta 2015 seurantakäynnin arvioidakseen, missä määrin Cotonoun sopimuksen 9 artiklassa tarkoitettuja olennaisia osia (demokratian periaatteet, oikeusvaltio, ihmisoikeudet ja hyvä hallintotapa) noudatettiin ja missä määrin Guinea-Bissau oli edistynyt sitoumustensa täytäntöönpanossa. Tarkoituksena oli selvittää, voitaisiinko 96 artiklan mukaisten toimenpiteiden soveltaminen lopettaa. Kun otetaan huomioon seurantakäynnin yhteydessä esiin tulleet seikat ja EU-maiden Guinea-Bissaun edustustojen maassa asuvien tai sinne akkreditoitujen päällikköjen suositukset sekä uskottavat vaalit, perustuslaillisen järjestyksen palauttaminen, maan kehitykseen ja vakauteen tähtäävien toimenpiteiden täytäntöönpanoon sitoutuneen osallistavan hallituksen muodostaminen ja 96 artiklan mukaisten sitoumusten toteuttamisessa tapahtunut rohkaiseva kehitys, vaikuttaa poliittisesti aiheelliselta lopettaa neuvoston päätöksessä 2011/492/EU säädettyjen, 96 artiklan mukaisten aiheellisten toimenpiteiden soveltaminen. EU:n täysimittaisen yhteistyön jatkaminen Guinea-Bissaun kanssa antaa vahvan poliittisen viestin vasta valittujen viranomaisten tueksi ja mahdollistaa sen, että EU voi tukea täysipainoisesti maan uudistusohjelmaa ja kehityssuunnitelmaa sekä olla osallisena kansainvälisen yhteisön pyrkimyksissä palauttaa perustuslaillinen järjestys ja vähentää riskiä siihen, että Guinea-Bissaun demokraattiset instituutiot heikkenisivät. Päätelmät Neuvostoa pyydetään edellä esitetyn perusteella hyväksymään liitteenä oleva ehdotusluonnos neuvoston päätökseksi AKT–EU-kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä annetun päätöksen 2011/492/EU kumoamisesta. 2015/0039 (NLE) Ehdotus NEUVOSTON PÄÄTÖS AKT–EU-kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä annetun päätöksen 2011/492/EU kumoamisesta EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon Cotonoussa 23 päivänä kesäkuuta 2000 allekirjoitetun Afrikan, Karibian ja Tyynenmeren valtioiden ryhmän sekä Euroopan yhteisön ja sen jäsenvaltioiden välisen kumppanuussopimuksen[2], jäljempänä ʼAKT–EU-kumppanuussopimusʼ, sellaisena kuin se on tarkistettuna[3], ja erityisesti sen 96 artiklan, ottaa huomioon neuvostossa kokoontuneiden jäsenvaltioiden hallitusten edustajien sisäisen sopimuksen AKT–EU-kumppanuussopimuksen täytäntöönpanemiseksi toteutettavista toimenpiteistä ja noudatettavista menettelyistä[4] ja erityisesti sen 3 artiklan, ottaa huomioon Euroopan komission ehdotuksen, sekä katsoo seuraavaa: (1) Neuvoston päätöksellä 2011/492/EU[5] saatettiin päätökseen AKT–EU-kumppanuussopimuksen 96 artiklan nojalla käydyt neuvottelut Guinea-Bissaun tasavallan kanssa ja hyväksyttiin kyseisen päätöksen liitteessä eritellyt aiheelliset toimenpiteet. (2) Kyseisiä toimenpiteitä jatkettiin 19 päivään heinäkuuta 2013 asti neuvoston päätöksen 2012/387/EU[6] ja sen jälkeen 19 päivään heinäkuuta 2014 asti neuvoston päätöksellä 2013/385/EU[7]. Neuvoston päätöksellä 2014/467/EU[8] jatkettiin päätöksen 2011/492/EU voimassaoloa yhdellä vuodella 19 päivään heinäkuuta 2015 asti, mutta keskeytettiin siinä vahvistettujen aiheellisten toimenpiteiden soveltaminen. (3) Guinea-Bissaussa järjestettiin rauhanomaiset, vapaat ja uskottavat parlamentti- ja presidentinvaalit 13 päivänä huhtikuuta ja 18 päivänä toukokuuta 2014, ja maa palasi perustuslailliseen järjestykseen. (4) Maan kehitykseen ja vakauteen tähtäävien toimenpiteiden täytäntöönpanoon sitoutunut osallistava hallitus on muodostettu ja neuvoston päätöksessä 2011/492/EU vahvistettujen 96 artiklan mukaisten sitoumusten toteuttamisessa on tapahtunut rohkaisevaa edistymistä. (5) Guinea-Bissaun tilanne on edelleen epävakaa, ja demokraattisesti valitut viranomaiset tarvitsevat kansainvälisten kumppaneiden tukea maan uudistusohjelman ja kehityssuunnitelman täytäntöönpanossa. (6) Jotta kansallisten viranomaisten pyrkimyksiä demokraattisten instituutioiden vahvistamiseksi ja vakauttamiseksi voitaisiin tukea yhdessä kansainvälisten kumppaneiden kanssa ja jotta voitaisiin edistää Guinea-Bissaun sosioekonomista kehitystä, neuvoston päätös 2011/492/EU olisi kumottava, ON HYVÄKSYNYT TÄMÄN PÄÄTÖKSEN: 1 artikla Kumotaan neuvoston päätös 2011/492/EU. 2 artikla Tämän päätöksen liitteessä oleva kirje toimitetaan Guinea-Bissaun viranomaisille. 3 artikla Tämä päätös tulee voimaan päivänä, jona se hyväksytään. Tehty Brysselissä Neuvoston puolesta Puheenjohtaja [1] EUVL L 287, 4.11.2010, s. 3. [2] EYVL L 317, 15.12.2000, s. 3. [3] EUVL L 287, 4.11.2010, s. 3. [4] EYVL L 317, 15.12.2000, s. 376, sopimus sellaisena kuin se on muutettuna EUVL:ssä L 247, 9.9.2006, s. 48. [5] Neuvoston päätös 2011/492/EU, annettu 18 päivänä heinäkuuta 2011, AKT–EU-kumppanuussopimuksen 96 artiklan nojalla Guinea-Bissaun tasavallan kanssa käydyn neuvottelumenettelyn päättämisestä (EUVL L 203, 6.8.2011, s. 2). [6] Neuvoston päätös 2012/387/EU, annettu 16 päivänä heinäkuuta 2012, päätökseen 2011/492/EU sisältyvien aiheellisten toimenpiteiden soveltamisajan jatkamisesta (EUVL L 187, 17.7.2012, s. 1–2). [7] Neuvoston päätös 2013/385/EU, annettu 15 päivänä heinäkuuta 2013, päätökseen 2011/492/EU sisältyvien aiheellisten toimenpiteiden soveltamisajan jatkamisesta (EUVL L 194, 17.7.2013, s. 6). [8] Neuvoston päätös 2014/467/EU, annettu 14 päivänä heinäkuuta 2014, neuvoston päätöksen 2011/492/EU voimassaolon jatkamisesta ja sen aiheellisten toimenpiteiden soveltamisen keskeyttämisestä (EUVL L 212, 18.7.2014, s. 12–14). LIITE Arvoisa Guinea-Bissaun tasavallan presidentti Arvoisa Guinea-Bissaun tasavallan pääministeri Arvoisat vastaanottajat Euroopan unioni (EU) pitää Guinea-Bissaussa viime vuoden aikana tapahtunutta edistystä erittäin rohkaisevana. Merkittävä käänne tapahtui maan järjestettyä huhti- ja toukokuussa 2014 rauhanomaiset ja uskottavat parlamenttivaalit, joilla maa sai demokraattisesti valitut viranomaiset ja osallistavan hallituksen, jonka uskomme olevan sitoutunut maan uudelleenrakentamiseen, demokraattisten instituutioiden vahvistamiseen ja siirtymiseen kohti sosiopoliittista vakautta ja taloudellista kehitystä. Kun otetaan huomioon perustuslailliseen järjestykseen palaaminen ja edistyminen Cotonoun sopimuksen 96 artiklan mukaisten Guinea-Bissaun sitoumusten noudattamisessa sekä sitoutumisenne niiden täytäntöönpanemiseen tarvittavien uudistusten ja toimien toteuttamiseen, haluamme ilmoittaa teille, että EU:n kehitysyhteistyötä Guinea-Bissaussa vuodesta 2011 lähtien rajoittaneet toimenpiteet on kumottu. Käynnistämme siis uudestaan täysimittaisen yhteistyön maanne kanssa. Koska Guinea-Bissaulla on yhä edessään monia poliittisia ja sosioekonomisia haasteita, kannustamme teitä pysymään yhtenäisinä ja jatkamaan ponnisteluja demokraattisten instituutioiden vahvistamiseksi sekä uudistamaan turvallisuusalaa näkyvästi, lujittamaan oikeusvaltioperiaatteen toteutumista, torjumaan korruptiota, rankaisemattomuutta ja huumausaineiden salakuljetusta sekä edistämään kestävää kehitystä. EU tukee teitä kaikkien näiden pyrkimysten saavuttamisessa. Cotonoun sopimuksen 96 artiklan mukaisten aiheellisten toimenpiteiden soveltamisen lopettaminen antaa meille mahdollisuuden olla mukana Guinea-Bissauta koskevan keskustelutilaisuuden järjestämisessä 25. maaliskuuta 2015 Brysselissä ja edistää kokonaisvaltaisesti sen onnistumista. Jatkamme myös yhdennentoista Euroopan kehitysrahaston kuulemis- ja valmisteluvaihetta yhteistyössä hallituksenne kanssa ja pyrimme mahdollisimman pian allekirjoittamaan maaohjelman, jolla tuetaan kunnianhimoisen uudistusohjelmanne täytäntöönpanoa. Kehitysyhteistyön jatkamisen lisäksi haluamme lujittaa Cotonoun sopimuksen 8 artiklan mukaista poliittista vuoropuhelua Guinea-Bissaun kanssa. Kunnioittavasti, Neuvoston puolesta || Komission puolesta F. MOGHERINI Korkea edustaja || N. MIMICA Komission jäsen